“หุ้นยุโรป” ปิดลบ! นักลงทุนวิตก ECB ขึ้นดอกเบี้ย หลัง “เงินเฟ้อ” พุ่ง
“ตลาดหุ้นยุโรป” ปิดลดลง รับแรงกดดันจากแนวโน้มเงินเฟ้อที่เพิ่มขึ้น และนักลงทุนคาดว่า ธนาคารกลางยุโรปจะปรับขึ้นอัตราดอกเบี้ยในปีนี้
“ตลาดหุ้นยุโรป” ปิดลดลง รับแรงกดดันจากแนวโน้มเงินเฟ้อที่เพิ่มขึ้น และนักลงทุนคาดว่า ธนาคารกลางยุโรปจะปรับขึ้นอัตราดอกเบี้ยในปีนี้
15 ม.ค. 2565

ผู้สื่อข่าวรายงานว่า ตลาดหุ้นยุโรปปิดลดลงในวันศุกร์ (14 ม.ค.) โดยถูกกดดันจากแนวโน้มเงินเฟ้อที่เพิ่มขึ้นในยูโรโซน และนักลงทุนคาดว่า ธนาคารกลางยุโรป (ECB) จะปรับขึ้นอัตราดอกเบี้ยในปีนี้
โดยดัชนี Stoxx Europe 600 ปิดที่ 481.16 จุด ลดลง 4.89 จุด หรือ -1.01% และปรับตัวย่ำแย่ที่สุดในสัปดาห์นี้นับตั้งแต่ปลายเดือนพ.ย.
ด้านดัชนี CAC-40 ตลาดหุ้นฝรั่งเศสปิดที่ 7,143.00 จุด ลดลง 58.14 จุด หรือ -0.81%, ดัชนี DAX ตลาดหุ้นเยอรมนีปิดที่ 15,883.24 จุด ลดลง 148.35 จุด หรือ -0.93% และดัชนี FTSE 100 ตลาดหุ้นลอนดอนปิดที่ 7,542.95 จุด ลดลง 20.90 จุด หรือ -0.28%
นางคริสติน ลาการ์ด ประธาน ECB ระบุว่า ECB พร้อมที่จะดำเนินมาตรการใด ๆ ที่จำเป็นในการทำให้เงินเฟ้อลดลงสู่ระดับเป้าหมายที่ 2% ซึ่งสนับสนุนการคาดการณ์ที่ว่า ECB จะปรับขึ้นอัตราดอกเบี้ยในปีนี้
นายหลุยส์ เดอ กินดอส รองประธาน ECB ยังเตือนด้วยว่า อัตราเงินเฟ้อในยูโรโซนที่พุ่งสูงขึ้นนั้น ไม่ได้เกิดขึ้นชั่วคราวอย่างที่คิดไว้ก่อนหน้านี้
โดยหุ้นเกือบทุกกลุ่มปรับตัวลงในวันศุกร์ โดยกลุ่มค้าปลีกร่วงลงหนักที่สุด ขณะที่กลุ่มน้ำมันเป็นเพียงกลุ่มเดียวที่ปรับตัวขึ้น โดยได้แรงหนุนจากราคาน้ำมันที่พุ่งขึ้น
นอกจากนี้ สถานการณ์ตึงเครียดทางการเมืองระหว่างชาติตะวันตกและรัสเซียเกี่ยวกับประเด็นยูเครน ส่งผลกระทบต่อบรรยากาศการซื้อขายในตลาดหุ้นยุโรปด้วย